b'\n_START_ARTICLE_\nKnji\xc5\xbenopogovorni jezik\n_START_PARAGRAPH_\nKnji\xc5\xbenopogovorni (ali splo\xc5\xa1nopogovorni) jezik je funkcijski jezikovni slog, ki se uporablja predvsem v govoru. V primerjavi z zbornim jezikom je manj zahtevna oblika standardnega jezika. Splo\xc5\xa1nopogovorni slog je prav tako enoten za vse Slovence, hkrati pa je precej spro\xc5\xa1\xc4\x8den. Uporablja se zlasti v neformalnem sporo\xc4\x8danju, na primer v pogovoru ali v govornih nastopih pred manj\xc5\xa1im poslu\xc5\xa1alstvom.\n_START_SECTION_\nUporaba in raz\xc5\xa1irjenost\n_START_PARAGRAPH_\nUporabniki knji\xc5\xbenopogovornega jezika so praviloma isti kot uporabniki zbornega jezika, vendar v druga\xc4\x8dnem govornem polo\xc5\xbeaju. Knji\xc5\xbenopogovorno ob\xc4\x8devanje je v glavnem neuradno, pogosto pa zasebno. Navadno se samo govori, in to spontano in prosto, brez vnaprej pripravljene pisne predloge. Lahko se tudi zapisuje, na primer v dvogovorih ali samogovorih kake osebe iz umetnostnega besedila. V avtorskem besedilu umetnostnega besedila se knji\xc5\xbenopogovorni jezik uporablja izjemoma, vendar v zadnjem \xc4\x8dasu nekaj ve\xc4\x8d.\n_START_SECTION_\nSlovni\xc4\x8dne zna\xc4\x8dilnosti\n_START_PARAGRAPH_\nGlavne razlike med knji\xc5\xbenopogovornim in zbornim jezikom so v glasovju, oblikoslovne razlike pa so prete\xc5\xbeno posledica glasovnih. Med glasovnimi zna\xc4\x8dilnostmi so na primer: izguba nenagla\xc5\xa1ih i in nekaterih nenagla\xc5\xa1enih e (delat namesto delati, Ljubljanca namesto Ljubljanica; lepga namesto lepega, vidla namesto videla),  mno\xc5\xbeinska oblika dele\xc5\xbenika na -l: (smo d\xc3\xa9lal, pros\xc3\xadl), izgovor l namesto lj, kadar je pred samoglasnikom in hkrati za soglasnikom (klu\xc4\x8d, grable namesto klju\xc4\x8d, grablje). Za knji\xc5\xbenopogovorni jezik je zna\xc4\x8dilen na primer t. i. kratki nedolo\xc4\x8dnik, izgovor tipa p\xc3\xa9k[u], v\xc3\xadd[u], n\xc3\xb4s[u] (namesto p\xc3\xa9k[\xc9\x99\xe1\xb9\xb7], v\xc3\xadd[e\xe1\xb9\xb7], n\xc3\xb4s[i\xe1\xb9\xb7]), skladnja je preprostej\xc5\xa1a, izbira besed \xc5\xa1ir\xc5\xa1a. Naglas se lo\xc4\x8di od zbornega jezika predvsem v nedolo\xc4\x8dniku in velelnik._NEWLINE_Vsebuje marsikatero pogovorno besedo, ki se sicer v zborni jezik ne uvrsti (na primer ja proti da, brigati se).'